**ELŐTERJESZTÉS**

**Szombathely Megyei Jogú Város Közgyűlésének 2022. évi január havi rendes ülésére**

**Javaslat fejlesztésekkel kapcsolatos döntések meghozatalára**

1. **Javaslat „A szombathelyi Gothard-kastély állagmegóvása” című projekttel kapcsolatos döntés meghozatalára**

Szombathely Megyei Jogú Város közgyűlése 2021. december 16-i ülésén a Gothard-kastély állagmegóvására kapott 76,53 millió Ft Modern Városok Program támogatásra vonatkozóan azt a döntést hozta, hogy kerüljön megvizsgálásra a támogatási összegből finanszírozható részleges felújítás és az állagmegóvás egyéb lehetősége.

A kapcsolódó terveket a Szalai Építész Iroda Kft. készítette el. A tervezőt felkértük arra, hogy határozza meg az állagmegóvás szempontjából legfontosabb kivitelezési feladatokat, az elvégzendő építési munkákról állítson fel prioritási sorrendet, figyelembe véve a pénzügyi keretet, továbbá azon körülményt, hogy az elmaradó beázás megszüntetés további esetleg helyrehozhatatlan állagromlást eredményezhet. A tervező előzetes tájékoztatása szerint az elsődleges feladat a veszélyes könnyező házigombával fertőzött szerkezetek eltávolítása, a gomba terjedésének megakadályozása és a gombásodást előidéző szerkezetkárosodások helyreállítása, megszüntetése.

Az elkészült kiviteli tervekhez kapcsolódó tervezői költségbecslés szerint a Szombathely, Béke tér 1/A., 6 hrsz.-ú, műemléki törzsszám 7550(9382) M II ingatlanon található műemlék épület, régi Gothárd kastély tetőfelújítására, részleges fafödém cseréjére és állagmegóvási munkáira kiadott örökségvédelmi engedélyben meghatározott építési munkák teljeskörűen nem megvalósíthatóak a rendelkezésre álló fedezetből. A finanszírozási probléma kapcsán felmerült lehetőségek tisztázása érdekében megkerestük a Vas Megyei Kormányhivatal Építésügyi és Örökségvédelmi Főosztályát örökségvédelmi hatósági állásfoglalás kiállítása céljából. Megkeresésünkben – az előzetes tervezői tájékoztatás alapján – ütemekre bontottuk az elvégzendő feladatokat a hatályos építési engedélyünk figyelembevételével.

Ezek alapján:

1. ütem:

- Gombamentesítési munkák elvégzése (könnyező házi gomba), továbbá a tetőszerkezeti beázások megszüntetése, a tető javítása csak azon helyeken, ahol a csapadékvíz károsodást okoz. A komplett héjazat csere nem történne meg, kizárólag a károsodott helyeken történne állagmegóvás, akár használt cserép felhasználásával.

- A bejárat feletti erkély állagmegóvó tetővel történő védelme. A kivitelei tervdokumentációnak megfelelően az átázott és károsodott födémszerkezet további állagromlásának elkerülése érdekében

Az engedély ütemezéséhez szükséges a fent jelzett munkákhoz kapcsolódó felmérések – tervezői – elvégzése, festőrestaurátor megbízása minimálisan a kutatási engedély beszerzésére, a sérült födém kutatási munkáinak elvégzésére, a kutatás dokumentálására, valamint favédelmi szakemberrel történő szerződéskötés, a veszélyes könnyező házigomba helyének és kiterjedésének meghatározására. **Előzetes ajánlatkéréseink alapján a szakértői díjak összege megközelíti a 10 millió forintot, ennek elszámolhatósága érdekében a Miniszterelnökséghez fordulunk.**

Amennyiben ezen szakértői és tervezési munkák megtörténnek lehetséges az elkészült kiviteli tervdokumentáción az ütemezés nagyságának pontos meghatározása, átvezetése, majd az engedély módosítása, illetve ezt követően áll majd rendelkezésünkre a tervezői árazott költségvetés, melyből megállapítható lesz az, hogy a jelenleg rendelkezésre álló támogatás mértéke elegendő-e az I. ütem megvalósítására.

1. ütem

Az épület állagmegóvásához szükséges minden olyan építési tevékenység, ami az örökségvédelmi engedélyben meghatározottakból az I. ütem megvalósítása során kimaradt. (pl.: tetőhéjazat és lécezés komplett cseréje Tervtanács által meghatározott anyaghasználattal, bádogozás javítás, tereprendezés, kör alakú tetőfelépítmény szigetelése, stb.).

A hatóságtól választ várunk az ütemek időbeli megvalósításával kapcsolatban is. Tisztázandó, hogy ha a rendelkezésre álló fedezet elegendő az I. ütem megvalósításához, akkor milyen kötelezettsége áll fenn Önkormányzatunknak a II. ütem megvalósítása tekintetében.

Az örökségvédelmi hatóság állásfoglalás alapján a támogatást nyújtó Miniszterelnökséghez fordulunk, a támogatási összegnek az eredetinél kisebb, és részben eltérő műszaki tartalomra történő felhasználási lehetőségét kérelmezve. A szakértői díjak kapcsán felmerült és kifizetett teljes többletköltséget el kívánjuk számolni a Támogató felé.

Tájékoztatom a Tisztelt Közgyűlést, hogy Önkormányzatunk a Települési Fejlesztések Koordinációjáért Felelős Helyettes Államtitkársághoz fordult annak érdekében, hogy elsődlegesen támogassa a „Szent Márton Terv II. ütem megvalósítása” elnevezésű projekt keretében fel nem használt bruttó 200.000.000,- forint „Multifunkcionális városi közszolgáltatói telephely kialakítása” című projektre történő felhasználását, másodlagosan pedig a „A szombathelyi Gothard-kastély állagmegóvása” című projektre történő felhasználását.

A fenti megkeresésekre adott válaszok birtokában készülhet előterjesztés a szóban forgó projekt további előrehaladása tekintetében.

1. **Javaslat „A szombathelyi Őrség utca burkolatának felújítása” című pályázattal kapcsolatos döntés meghozatalára**

A helyi önkormányzatokért felelős miniszter az államháztartásért felelős miniszter egyetértésével pályázati felhívást tett közzé önkormányzati feladatellátást szolgáló fejlesztések támogatására. A támogatandó célok között szerepel a belterületi utak, járdák, hidak felújítása, a rendelkezésre álló központi költségvetési forrás terhére. Egy önkormányzat csak egy pályázatot nyújthat be.

A pályázat benyújtásánál figyelembe kell venni, hogy a beruházásra vonatkozóan rendelkezni kell 2022. évben kiállított, a tervezett fejlesztés teljes költségét alátámasztó részletes árajánlattal vagy tervezői költségvetéssel/költségbecsléssel.

A pályázat elbírálása során előnyt élveznek a belterületi utak, járdák, hidak esetében azok a pályázatok, amelyek a tömegközlekedés által igénybe vett utak felújítására irányulnak.

Szombathely Megyei Jogú Város Önkormányzata rendelkezik engedélyes és kiviteli tervekkel, valamint építési engedéllyel is az Őrség utca burkolat-felújítására.

Jelen pályázati konstrukcióban megvalósulhat az Őrség utca burkolatának (8635, 8666, 8726 hrsz.) felújítása.

A felújítandó útszakasz hossza: 174,6 m.

A beruházás tervezői költségbecslése bruttó 102.098.526,- Ft. A pályázaton vissza nem térítendő költségvetési támogatás igényelhető, amelynek maximális mértéke – Szombathely iparűzési adóerő-képessége alapján – a fejlesztési költség 50%-a lehet, amelynek összege megyei jogú város esetében legfeljebb 50 millió forint.

A pályázat elektronikus úton történő benyújtásának határideje 2022. február 4. napja.

A támogatás folyósítása a támogatói okirat kiállítását követően történik, a támogatás felhasználásának végső határideje 2023. december 31.

A pályázati kiírás a kötelező mellékletek között előírja a saját forrás biztosításáról szóló képviselő-testületi határozat benyújtását.

Az Önkormányzat a pályázat saját forrását a 2022. évi költségvetésében biztosítja.

Kérem a Tisztelt Közgyűlést, hogy a 2022. évi önkormányzati feladatellátást szolgáló fejlesztések támogatási felhívására vonatkozó, „A szombathelyi Őrség utca burkolatának felújítása” című pályázat benyújtását jóváhagyni szíveskedjék.

1. **Tájékoztató „A szombathelyi Bárdos Alice utca burkolatának felújítása” című pályázattal kapcsolatban**

Szombathely Megyei Jogú Város Önkormányzata a Belügyminisztérium által a 2021. évi önkormányzati feladatellátást szolgáló fejlesztések támogatására kiírt pályázati felhívásra a szombathelyi Bárdos Alice utca (4022 hrsz.) burkolatának felújítására nyújtott be pályázatot 2021. március 8-án a 30/2021 (II.25.) PM. számú határozata alapján, amely a 93/2021. (IV.6.) PM. számú határozattal módosításra került.

A Bárdos Alice utca 170,56 m hosszban került volna felújításra, bruttó 44.575.755,- Ft tervezett költséggel, 22.006.217,- Ft önerő biztosítása mellett.

A támogatási kérelem forráshiány miatt 2021. november 22-én elutasításra került.

A pályázathoz szükséges 22.006.217,- Ft önerőt az Önkormányzat a 2021. évi költségvetésében biztosította a 2020. évi maradvány „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére, amely saját forrás így nem került felhasználásra.

Kérem a 2021. évi önkormányzati feladatellátást szolgáló fejlesztések támogatási felhívására benyújtott, „A szombathelyi Bárdos Alice utca burkolatának felújítása” című pályázat eredményéről szóló tájékoztatás tudomásul vételét.

**IV. Javaslat az Interreg CENTRAL EUROPE Program Take-IT-home projektben való részvétellel kapcsolatos döntések meghozatalára**

#### Az Interreg CENTRAL EUROPE program 2021-27 közötti első felhívására a Milánói Műszaki Egyetem és a Nyugat-Pannon Terület- és Gazdaságfejlesztési Szolgáltató Közhasznú Nonprofit Kft. szociális-közlekedési tartalmú projektötlet fejlesztésébe kezdett, amelyhez meghívták Önkormányzatunkat is.

#### A tervezett projektben jelenleg 8 partner vesz részt 4 országból (Olaszország, Szlovénia, Németország, Magyarország). A választott terület a szociális ellátás fejlesztése a közlekedés fenntarthatóvá tétele mellett, azaz választ keresünk arra, hogyan lehet úgy mozgatni a szociális ellátásban részt vevőket (ellátókat és rászorultakat egyaránt), valamint az ellátáshoz szükséges árukat, eszközöket, hogy az fenntarthatóbb, kevésbé légszennyező legyen. Ehhez az egyik legkézenfekvőbb út a digitalizáción keresztül vezet.

#### A projekt a részt vevő városok (jelenleg: Lecco, Maribor, Szombathely) számára egyedi akciótervek kidolgozását tervezi, és azok egy-egy elemének megvalósítását. A projekt megvalósításának fontos eleme az együttműködés, közös fejlesztés, egymás jógyakorlatainak megismerése, esetleg átvétele.

#### A projekt költségvetése még nem kidolgozott, az előzetes becslések alapján Szombathely projektrésze kb. 200.000 € lesz. A 80%-os uniós támogatás mellé 15 % hazai társfinanszírozás társul, az Önkormányzatnak 5% önerőt szükséges biztosítania, amely nagyságrendileg 3,5 M Ft-ot jelent. Ezt az önerőt a költségvetés arányosítással számított részéből, illetve a bérelszámolásból adódóan megkapjuk.

A pályázat benyújtásának határideje 2022. február 23.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2022. január 20.**

 **/: Dr. Nemény András :/**

**I.**

**HATÁROZATI JAVASLAT**

**….…./2022. (I.27.) Kgy. számú határozat**

Szombathely Megyei Jogú Város Közgyűlése„A szombathelyi Gothard-kastély állagmegóvása” című projekttel kapcsolatos tájékoztatást tudomásul veszi, továbbá felkéri a Polgármestert, hogy a megkeresésekre adott válaszok beérkezését követően gondoskodjon előterjesztés készítéséről a Közgyűlés ülésére.

**Felelősök:** Dr. Nemény András, polgármester

 Dr. Horváth Attila, alpolgármester

 Dr. Károlyi Ákos, jegyző

 (A végrehajtás előkészítéséért:

 Nagyné dr. Gats Andrea, a Jogi és Képviselői Osztály vezetője

**Határidő:** azonnal

**II.**

**HATÁROZATI JAVASLAT**

**…./2022. (I.27.) Kgy. számú határozat**

Szombathely Megyei Jogú Város Közgyűlése a szombathelyi Őrség utca burkolatának felújításával kapcsolatos pályázat benyújtásának javaslatát megtárgyalta, és a következő döntést hozta:

1. A Közgyűlés úgy határoz, hogy Szombathely Megyei Jogú Város Önkormányzata a Belügyminisztérium által a 2022. évi önkormányzati feladatellátást szolgáló fejlesztések támogatására kiírt pályázati felhívásra az előterjesztés szerinti tartalommal támogatási kérelmet nyújtson be „A szombathelyi Őrség utca burkolatának felújítása” címen, amely utca helyrajzi számai a következők: 8666, 8726, 8635.
2. A pályázathoz szükséges 52.098.526,- Ft önerőt nyertes pályázat esetén az Önkormányzat a 2022. évi költségvetésében biztosítja.

**Felelős:** Dr. Nemény András, polgármester

 Dr. Horváth Attila, alpolgármester

 Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**III.**

**Határozati javaslat**

**……../2022. (I. 27.) Kgy. sz. határozat**

A Közgyűlés tudomásul veszi a 2021. évi önkormányzati feladatellátást szolgáló fejlesztések támogatására kiírt pályázati felhívásra benyújtott – a szombathelyi Bárdos Alice utca burkolatának felújítása című – pályázat eredményéről szóló tájékoztatót.

**Felelős:** Dr. Nemény András, polgármester

 Dr. Horváth Attila, alpolgármester

 Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**IV.**

**Határozati javaslat**

**……../2022. (I. 27.) Kgy. sz. határozat**

Szombathely Megyei Jogú Város Közgyűlése a Take-IT-home projektben való részvételről szóló előterjesztést megtárgyalta, és támogatja a pályázat benyújtását. A Közgyűlés a pályázathoz szükséges önerőt – nyertes pályázat esetén – az Önkormányzat 2022. évi költségvetésében biztosítja. A Közgyűlés felkéri a Polgármestert a támogatási kérelem benyújtásához szükséges intézkedések megtételére.

**Felelős:** Dr. Nemény András, polgármester

 Dr. Horváth Attila, alpolgármester

 Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** 2022. február 23.